|  |
| --- |
|  |
| Eesti elukestva õppe strateegia 2020 |
| Projekt 24.01.2014 |

|  |
| --- |
| Tallinn 2014 |

Sisukord

[Sissejuhatus 2](#_Toc376952242)

[Üldeesmärk ja lähtealused 2](#_Toc376952243)

[Visioon ja strateegilised eesmärgid 2020 5](#_Toc376952244)

[Olukorra analüüs: elukestva õppe süsteemi edusammud ja kitsaskohad 5](#_Toc376952245)

[Strateegilised eesmärgid ja meetmed 7](#_Toc376952246)

[1. Muutunud õpikäsitus 7](#_Toc376952247)

[2. Pädevad ja motiveeritud õpetajad ning koolijuhid 11](#_Toc376952248)

[3. Elukestva õppe võimaluste ja töömaailma vajaduste vastavus 12](#_Toc376952249)

[4. Digipööre elukestvas õppes 15](#_Toc376952250)

[5. Võrdsed võimalused elukestvaks õppeks ja õppes osaluse kasv ja 17](#_Toc376952251)

[Strateegia rakendamine 19](#_Toc376952252)

[Lisa 1. Eesmärkide saavutamist mõõtvate näitajate koondtabel 21](#_Toc376952253)

[Lisa 2. Mõisted 24](#_Toc376952254)

[Lisa 3. Seosed teiste valdkondlike arengukavade ja läbivate teemadega 26](#_Toc376952255)

[Lisa 4. Strateegia maksumuse prognoos 30](#_Toc376952256)

# Sissejuhatus

Eestis on vaja jagatud arusaama sellest, millist teed pidi liikuda teadmiste- ja innovatsioonipõhise ühiskonna suunas. Oleme edukad vaid juhul, kui teadvustame vajadust pidevalt juurde ja ümber õppida, olla ettevõtlik ja loov, et kiirelt muutuvas keskkonnas toime tulla. Õppimine ja oma oskuste teadlik kasutamine peab muutuma aktiivse eluhoiaku lahutamatuks osaks.

Elukestva õppe strateegia on haridusvaldkonna tähtsamaid arenguid suunav dokument, mis on aluseks riigi hariduseelarve valikutele aastatel 2014−2020 ning mille põhjal töötatakse välja vajalike muutuste saavutamist toetavad programmid. Elukestva õppe strateegia eesmärgid ja meetmed toetavad konkurentsivõime kava „Eesti 2020“, Eesti säästva arengu riikliku strateegia „Säästev Eesti 21” ning Eesti julgeolekupoliitika aluste hariduse valdkonnaga seotud eesmärkide täitmist.

Erinevalt varem koostatud haridusstrateegia projektidest on käesolev strateegia **valikute strateegia**, kus käsitletakse vaid kõige olulisemaid elukestva õppe toimimise kitsaskohti, millele lahenduse leidmine on ühiskonna jaoks kriitilise tähtsusega ning mõjutab paljude eesmärkide saavutamist. Mitmed rahvusvahelised testid[[1]](#footnote-1) on näidanud, et Eesti hariduse kvaliteet on maailmas konkurentsivõimeline: põhi- ja keskharidusega noorte oskused on meil arenenud majandusega riikide noortega võrreldes üle keskmise, kõrgharidusega noortel − keskmised. Rahvusvaheline võrdlus on aga näidanud ka meie probleemkohti – vähest julgust ja loovust erinevate oskuste kasutamisel uudsetes olukordades, oskuste kiiremat kadumist ning vanemaealiste vähest arvutikasutusoskust ja -julgust. Meie formaalharidus annab hea stardipositsiooni, kuid oskusi tuleb igapäevaelus ja tööl ka aktiivselt kasutada, sest kehtib põhimõte „kasuta või kaotad“. Peame selgemalt teadvustama, et kasutamata oskused pole iseseisev väärtus.

Elukestva õppe strateegia koostamine on olnud kahe-etapiline. Eesti Koostöö Kogu, Eesti Haridusfoorumi ja Haridus- ja Teadusministeeriumi ühistöös töötati aastatel 2009−2011 välja kavand „Eesti hariduse viis väljakutset – haridusstrateegia 2012–2020“. Seda aluseks võttes koostas haridus- ja töövaldkonna eksperte koondav [juhtkomisjon](http://www.kogu.ee/wp-content/uploads/2013/02/Juhtkomisjon.pdf) käesoleva strateegia. Strateegia koostamist nõustas [nõukoda](http://www.kogu.ee/wp-content/uploads/2013/02/N%C3%B5ukoda-kk.pdf), mis moodustati Eesti Koostöö Kogu, Eesti Haridusfoorumi, tööandjate ning Haridus- ja Teadusministeeriumi esindajatest.

Strateegia koostamisel on arvestatud erinevate partneritega toimunud arutelude tulemusi ja kirjalikke kommentaare. Strateegia seoseid erinevate valdkondlike arengukavadega on kirjeldatud lisas 3.

# Üldeesmärk ja lähtealused

**Elukestev õpe** hõlmab formaalharidussüsteemi (lasteaed, põhikool, gümnaasium, kutseõppeasutus, kõrgkool) kõrval ka sellest väljaspool pakutavat täiendus- ja ümberõpet, mitteformaalset ja informaalset õpet kogu selle mitmekesisuses. Uute teadmiste ja oskuste omandamise võimalusi annab töökoht, vaba- ja huviharidus ning noorsootöö, samuti osalemine kodanikuühiskonna organisatsioonide tegevuses või virtuaalruumis, kus saab õppida individuaalselt või koos teistega. Uudishimu ja õpihuvi kujundamisel ning õpiharjumuste ja väärtushinnangute arendamisel on oluline roll kodul, erinevatel sotsiaalvõrgustikel, kultuuriasutustel, samuti ajateenistusel.

Eesti elukestva õppe strateegia käsitab **õppijatena** kõiki – nii lapsi, noori kui ka täiskasvanuid. Õppimine peab muutuma aktiivse eluhoiaku lahutamatuks osaks, sh ka vanemaealiste hulgas. **Õpetajana** peetakse silmas kõiki, kes juhivad õppeprotsessi ja kujundavad õpikeskkonda lasteaedades, üldhariduskoolides, kutsekoolides, kõrgkoolides, huvikoolides, vabahariduslikes koolituskeskustes, täiendusõppes, avatud noortekeskustes, muuseumides jt kultuuriasutustes. **Koolijuhtidena** käsitatakse nimetatud õppeasutuste juhte. **Õpikäsitus** hõlmab arusaama õppimise olemusest, eesmärkidest, meetoditest ja erinevate osapoolte rollist õppeprotsessis. Mõistete seletus on lisas 2.

**Elukestva õppe strateegia koostamise üldeesmärk: kõigile Eesti inimestele on loodud nende vajadustele ning võimetele vastavad õpivõimalused kogu elukaare jooksul, et tagada neile isiksusena väärika eneseteostuse võimalused ühiskonnas, töö- ja pereelus.**

**Elukestva õppe süsteemi 2020 iseloomustavad järgmised võtmenäitajad[[2]](#footnote-2)**

|  |  |  |
| --- | --- | --- |
|  | sihttase 2020 | algtase |
| 1. Täiskasvanute õppes osaluse määr
 | 20% | 12,9% (2012) |
| 1. Eri- ja kutsealase hariduseta täiskasvanute (25-64) osakaal
 | mitte rohkem kui 25% | 30,3% (2012) |
| 1. Madala haridustasemega mitteõppivate 18−24aastaste inimeste osakaal
 | alla 9% | 10,5% (2012) |
| 1. Tipptasemel oskustega õpilaste[[3]](#footnote-3) osakaal :
 |  |  |
|  | 1. funktsionaalne lugemisoskus
 | 10% | 8,4% (2012) |
|  | 1. matemaatiline kirjaoskus
 | 16% | 14,6% (2012) |
|  | 1. loodusteaduslik kirjaoskus
 | 14,4% | 12,8% (2012) |
| 1. 1−3 aastat tagasi õpingud lõpetanud 20−34aastaste inimeste tööhõive määr
 | vähemalt 82% | 73,9% (2012) |
| 1. Digipädevustega inimeste osakaal 16−74aastaste earühmas
 | 80% | 65% (2012) |
| 1. Üldhariduskooli õpetajate keskmine palk võrdluses kõrgharidusega töötaja keskmise palgaga Eestis
 | ≥1,0 | 0,64 (2011) |
| 1. Erinevate osapoolte rahulolu elukestva õppe toimimisega[[4]](#footnote-4)
 | rahulolu on kasvanud |  |

Elukestva õppe süsteemi arendamisel on olulised järgmised põhimõtted:

* õppija aktiivne osalus ja vastutus;
* koostöö ja üksteiselt õppimine;
* õpivõimaluste kvaliteet, paindlikkus, info läbipaistvus ja usaldusväärsus;
* inimeste erivajadustega arvestamine õppetöö korralduses ja õpikeskkonnas;
* sooline tasakaal;
* avatus, sallivus ja rahvusvaheline koostöö;
* Eesti riigi, keele ja kultuuri jätkusuutlikkus;
* säästev areng;
* tõenduspõhine otsustamine.

Strateegia rakendamise edukus sõltub sellest, kas kõik olulised osapooled võtavad vastutuse järgnevate ülesannete täitmise eest:

* õppija osaleb õppes vastutustundlikult ning kujundab teadlikult oma õpiteed;
* lapsevanem toetab õppijat, sh tagab põhihariduse ulatuses lapse koolikohustuse täitmise;
* õpetaja kujundab õppimist ja arengut toetava õpikeskkonna, seab õppija võimekust arvestavad õpieesmärgid ning arendab sihipäraselt oma kutseoskusi;
* õppeasutuse juht tagab õppeasutuse strateegilise juhtimise, kujundab õppimist ja arengut toetava organisatsioonikultuuri ning toetab õpetajate professionaalset arengut;
* kohalik omavalitsus tagab kodulähedase kvaliteetse alus- ja põhihariduse ning vajalike tugiteenuste kättesaadavuse;
* tööandjad esitavad haridussüsteemile selged ootused ning pakuvad õppijatele praktikakohti, õpipoisikoolituse võimalust jmt ning loovad oma töötajatele elukestvas õppes osalemise võimalusi;
* riik tagab oma regulatsioonidega kõigile inimestele kvaliteetse ja valikuterohke kesk-, kutse- ja kõrghariduse omandamise võimalused ning asjaliku tööturuinfo ja karjäärinõustamise.

# Visioon ja strateegilised eesmärgid 2020

**Visioon 2020: Õppimine on eluviis. Märkame arenguvõimalusi ja otsime nutikaid lahendusi.**

**Elukestva õppe VVV: Vastutus** – Inimesed mõistavad, et õppimine ja enesearendamine on nende endi teadlik valik ja vastutus.

 **Vajadused –** Õpe lähtub õppija huvidest ja võimetest, toetab tema arengut ja arvestab tööturu vajadusi.

 **Võimalused** – Elukestva õppe süsteem pakub inimestele kvaliteetseid, kaasaegseid, paindlikke ja õppija erivajadusi arvestavaid õpivõimalusi.

Visiooni ja üldeesmärgi teostumiseks on seatud **5 strateegilist eesmärki (eesmärkide saavutamist mõõtvad näitajad on lisas 1)**:

1. MUUTUNUD ÕPIKÄSITUS. Iga õppija individuaalset ja sotsiaalset arengut toetava, õpioskusi, loovust ja ettevõtlikkust arendav õpikäsitus on rakendatud kõigil haridustasemetel ja -liikides.
2. PÄDEVAD JA MOTIVEERITUD ÕPETAJAD NING KOOLIJUHID. Õpetaja/õppejõu ja koolijuhi töö hindamine ja tasustamine on vastavuses nendele ametikohtadele esitatavate nõuete ja töö tulemuslikkusega.
3. ELUKESTVA ÕPPE VÕIMALUSTE JA TÖÖMAAILMA VAJADUSTE VASTAVUS. Kvaliteetsed, paindlikud ja mitmekesiste valikutega ning tööturu arenguvajadusi arvestavad õppimisvõimalused ja karjääriteenused on suurendanud erialase kvalifikatsiooniga inimeste arvu erinevates vanuserühmades ja Eesti eri regioonides.
4. DIGIPÖÖRE ELUKESTVAS ÕPPES. Õppimisel ja õpetamisel rakendatakse kaasaegset digitehnoloogiat otstarbekamalt ja tulemuslikumalt, paranenud on kogu elanikkonna digioskused ning tagatud on ligipääs uue põlvkonna digitaristule.
5. VÕRDSED VÕIMALUSED ELUKESTVAKS ÕPPEKS JA ÕPPES OSALUSE KASV. Kõigile on loodud võrdsed võimalused elukestvaks õppeks.

# Olukorra analüüs: elukestva õppe süsteemi edusammud ja kitsaskohad

Elukestva õppe süsteemi edusammude ja kitsaskohtade määratlemisel on alusdokumentidena kasutatud [„Eesti hariduse viis väljakutset – haridusstrateegia 2012–2020“](http://www.kogu.ee/olemus-ja-roll/elukestva-oppe-strateegia/projekt-eesti-hariduse-viis-valjakutset/) taustamaterjali ning Haridus- ja Teadusministeeriumi igal aastal uuendatavat dokumenti „[Tark ja tegus rahvas](http://www.hm.ee/index.php?044810)“, mis kirjeldab põhjalikult Eesti hariduse olukorda ning seoseid Euroopa Liidu suundumustega.

Olulisemad edusammud ja kitsaskohad on järgmised[[5]](#footnote-5):

**EDUSAMMUD**

1. Haridus on Eesti ühiskonnas kõrgelt väärtustatud – seda on ajalooliselt peetud individuaalse edu tagatiseks ning riigi arengu peamiseks veduriks.
2. Rahvusvahelised võrdlusuuringud näitavad, et enamik õppijaid omandab head baasoskused.
3. Õppijate sotsiaalmajandusliku tausta mõju õpitulemustele on väike[[6]](#footnote-6).
4. Elukestvas õppes osalemise määr on kasvanud.
5. Vähenenud on õppijate põhikoolist väljalangevus.
6. Laste osalus koolieelsetes lasteasutustes on kõrge, mis loob head eeldused sujuvaks üleminekuks kooliellu.
7. Välja on arendatud õppijate, õppeasutuste ja õpitulemuste andmebaasid, mis võimaldavad jälgida arengut ja suunata ressursid sinna, kus seda kõige rohkem vaja on.
8. Keelekümbluse metoodika rakendamine on toonud häid tulemusi ja suurendanud venekeelsete noorte lõimumist Eesti ühiskonnas[[7]](#footnote-7).
9. Alternatiivsed lähenemised (nt *Noored kooli, Tagasi kooli*, erakoolid, waldorfkoolid, *Hea algus*) on muutnud formaalharidussüsteemi paindlikumaks, uuenduslikumaks, mitmekesisemaks.
10. Õpi- ja töötingimused kutse- ja kõrgkoolides on kaasaegsed.
11. Kutseõppeasutuste võrk on korrastatud.

**KITSASKOHAD**

1. Teoreetiliselt omaksvõetud ja dokumentides kinnitatud õpikäsitus, õppijate eri tüüpi andekuste väärtustamine ning erivajaduste märkamine ei ole muutunud õppeprotsessi lahutamatuks osaks[[8]](#footnote-8).
2. Väljalangevus (eriti meessoo hulgas) on kõikidel haridustasemetel ja -liikides kõrge.
3. Ühiskonnas väljakujunenud hoiakud suunavad õppijaid valima „naiste ja meeste erialasid“, mis suurendab tööturul soolist segregatsiooni[[9]](#footnote-9).
4. Ligi kolmandik Eesti tööealisest elanikkonnast on erialase ettevalmistuseta, madala kvalifikatsiooniga inimeste osalus elukestvas õppes on väike.
5. Erinevused elukestva õppe raames pakutava ja tööturul vajaliku vahel on liiga suured.Õppeasutused ja töömaailm ei tee elukestva õppe süsteemi arendamiseks aktiivset koostööd.
6. Levinud on suhtumine, et õppimine on noorte jaoks. Enesetäiendamist pärsib rahaliste võimaluste piiratuse kõrval ka täiskasvanute huvi- ja motivatsioonipuudus.
7. Õpetaja elukutse ei ole atraktiivne: noorte ja meesõpetajate osakaal ning konkurss õpetajakoolituse õppekavadele on väike, õpetajaks õppinud ei lähe kooli tööle.
8. Info tööturu ja majanduse arengute kohta pole süsteemne ja karjäärinõustamisteenused on ebaühtlase kvaliteedi ja kättesaadavusega [[10]](#footnote-10).
9. Tänane gümnaasiumivõrk ei arvesta õppijate arvu suurt vähenemist, väikesed gümnaasiumid ei suuda pakkuda mitmekesiseid ning kvaliteetseid õpivõimalusi.
10. Kutseharidus pole kujunenud kvaliteetseks edasiõppimisvõimaluseks, tööturu jaoks ei valmistata ette piisaval arvul sobiliku kvalifikatsiooniga oskustöötajaid.
11. Üleminek massilisele kõrgharidusele on kaasa toonud nõudlikkuse vähenemise. Kõrgharidusega Eesti noorte probleemilahendusoskused on madalamad, võrreldes teiste riikidega[[11]](#footnote-11). Üliõpilaste ja õppejõudude rahvusvaheline mobiilsus on madal.
12. Vene õppekeelega põhikoolid ei kindlusta kõigile head eesti keele oskust ning õppijate baasoskused on põhikooli lõpuks nõrgemad kui eesti õppekeelega koolides.
13. Õppijate ligipääs digitaristule ja digitaalne õppevara on puudulik ja ebaühtlane.
14. Eesti tööealisest elanikkonnast pea kolmandikul[[12]](#footnote-12) puuduvadminimaalsed digioskused ning tööks vajalikud IKT oskused on ebapiisavad[[13]](#footnote-13)
15. Ühiskonnas mõistetakse hariduse ja koolide kvaliteeti liiga riigieksamite tulemuste kesksena.
16. Tõenduspõhine otsustamine ning hariduspoliitikate toimimise hindamine ei ole muutunud valdavaks, see muudab konsensuse loomise hariduspoliitiliste valikute tegemisel keeruliseks.

# Strateegilised eesmärgid ja meetmed

## Muutunud õpikäsitus

Kõik viimasel kümnendil riiklikult kehtestatud tasemehariduse õppekavad on rõhutanud õppijakesksust, võtmepädevuste olulisust, vajadust siduda õppeprotsessis uus teadmine olemasolevaga, lõimida see erinevate aine- ja eluvaldkondadega, õppida/õpetada mitte ainult faktiteadmisi, vaid õppida õppima ja probleeme lahendama ning teha seda meeskonnas. Lähiaastate pingutused tuleb suunata sellele, et need nõuded rakenduksid. Õpetaja (sh õppejõud, täiskasvanukoolitaja) ei ole 21. sajandil mitte infoallikas, vaid seoste looja ja väärtushoiakute kujundaja, kelle ülesanne on arendada õppijas kriitilist ja loovat mõtlemist, analüüsioskust, ettevõtlikkust, meeskonnatöö ning kirjaliku ja suulise eneseväljenduse oskust. Õpetaja roll on toetada õppija kujunemist ennastjuhtivaks õppijaks, kes tuleb iseseisvalt toime muudatustega keskkonnas ning võtab vastutuse oma arengu ja õpivalikute eest. Õpetajate ja tugispetsialistide meeskonna individuaalne lähenemine igale õppijale annab nõrgematele võimaluse toime tulla ning pakub väljakutseid võimekamatele.

**Eesmärk on iga õppija individuaalset ja sotsiaalset arengut toetava, õpioskusi, loovust ja ettevõtlikkust arendava õpikäsituse rakendamine kõigil haridustasemetel ja -liikides.**

**Strateegilised meetmed**

**1.1. Õppe sisu ja mahu vastavusse viimine õppekavades seatud eesmärkide ja õpitulemustega (sh võtmepädevustega).** Tänaseks on sisuliselt kõikide haridustasemete ja -liikide õppekavadesse kirjutatud sisse eesmärgid ja õpiväljundid, mis arvestavad erinevates riiklikes ja rahvusvahelistes regulatsioonides ning kutsestandardites kirjeldatud õpiväljunditega, sh võtmepädevustega[[14]](#footnote-14). Selleks et hinnata, kas õppe sisu, maht, meetodid ja hindamine toetavad parimal moel seatud eesmärkide saavutamist ja võtmepädevuste omandamist, on vajalikud järgmised tegevused:

* Haridus- ja Teadusministeerium käivitab põhikooli ja gümnaasiumi riiklike õppekavade ainekavade sisu ja mahu analüüsi ning vajadusel muutmise;
* kutse- ja kõrghariduse tasemel analüüsitakse õppemeetodite, auditoorse ja iseseisva töö, praktika mahtude, hindamismeetodite ning õppekava eesmärkide ja õpiväljundite sidusust, vastavust tööturuvajadustele ning pakutakse välja muudatusettepanekud, arvestades parimaid rahvusvahelisi kogemusi.

**1.2. Hindamispõhimõtete muutmine**. Õppija ning õppeasutuse kui õppiva organisatsiooni tulemuslikkuse hindamisel liigub rõhuasetus kujundavale hindamisele, mis toetab õppimist ja iga õppija individuaalset arengut. Kujundava hindamise puhul seavad hinnatav ja hindaja – õppija ja õpetaja – lati nii kõrgele, et see oleks jõupingutust rakendades ületatav. Seega ei ole põhitähelepanu mitte lõpptulemuse hindamisel, vaid lähteolukorra selgitamisel, ühiselt eesmärgi seadmisel ning viiside ja vahendite valimisel, mis kõige tõhusamalt toetavad eesmärgi saavutamist. Õppija muutub objektist subjektiks, osaleb õppeprotsessi kavandamises, võtab vastutuse tulemuse saavutamise eest ning saab õpetajalt arengut toetavat tagasisidet eelkõige kokkulepitud võtmepädevuste osas.

Riiklikus välishindamissüsteemis tuleb rohkem tähelepanu pöörata võtmepädevuste hindamisele ning ainetevahelisele lõimingule kõigil haridustasemetel ja -liikides, õppearendustöös – terviklikule juhtimisele.

Eksamite, tasemetööde, õppeasutuste välis- ja sisehindamise kaudu hinnatakse, mil määral on õppeasutus suutnud uut õpikäsitust rakendada, sh, kas õppijad on omandanud õppekavades kirjeldatud teadmised ja võtmepädevused, kas on loodud keskkond, mis toetab iga õppija individuaalset ja sotsiaalset arengut.

Nii õppijate kui ka õppeasutuste hindamisel on tähtis leida õige tasakaal kokkuvõtva (arvestusliku) ja kujundava hindamise vahel ning arendada õppeasutuste eneseanalüüsioskust ja refleksioonivõimet. Hindamistulemusi analüüsitakse nende dünaamikas ning rakendatakse diferentseeritud lähenemist: tugevamaid tunnustatakse, nõrgemate õpitulemustega koolidele tagatakse sobilik abi.

Vajalikud tegevused:

* töötatakse välja hindamisvahendid õppijate võtmepädevuste arengu hindamiseks;
* riigieksamite, lõpueksamite ja tasemetööde koostamisel töötatakse välja ja rakendatakse metoodikat, mis võimaldab hinnata ka võtmepädevusi ja probleemilahendusoskusi;
* Haridus- ja Teadusministeerium töötab koostöös sidusrühmadega välja kvaliteedinäitajad, mis mõõdavad õppeasutuse õppe- ja kasvatusprotsessi tulemuslikkust, tõhusust ja osapoolte rahulolu. Õppeasutuste tulemuslikkuse näitajad on avalikult kättesaadavad ja õppeasutuste vahel võrreldavad.
* töötatakse välja õppeasutuste välishindamise kriteeriumid, mis toetavad käesoleva strateegia rakendumist üld-, kutse- ja kõrghariduses. Õppeasutuse välishindamine seotakse õppeasutuse eneseanalüüsiga, milles on rõhuasetus õppe- ja kasvatusprotsessil, selle tõhususe ja tulemuslikkuse ning erinevate osapoolte rahuloluküsitluste tulemuste analüüsil. Välishindamisel antakse õppeasutuse eneseanalüüsi tulemustele pädev tagasiside, milles välja toodud parenduste elluviimist toetatakse.

**1.3. Üldhariduskoolide, lasteaedade ja kutseõppeasutuse õpetajate ja koolijuhtide koolitussüsteemi kujundamine**, kus keskne eesmärk on koolijuhi ja õpetaja rolli ümbermõtestamine, et nad suudaksid luua keskkonna, kus pööratakse tähelepanu iga õppija arengule ja potentsiaali väljaarendamisele ning väärtustatakse isiksuslikke erinevusi. Seejuures tuleb üldhariduskoolide ja kutseõppeasutuste õpetajate täienduskoolituses leida mõistlik tasakaal riigi pakutava (ja keskselt koordineeritud) ning koolide spetsiifikast ja õpetajate arenguvajadustest tuleneva täiendusõppe vahel. Täienduskoolitussüsteem ehitatakse üles viisil, et oleksid tagatud haridusasutuste eripära arvestavad kvaliteetsed koolitused.

Vajalikud tegevused:

* õpetajakoolitusasutused arendavad välja strateegia eesmärke toetavad ning praktilise tööga tihedalt integreeritud esma- ja täienduskoolitusõppekavad õpetajatele ning kasutavad tõhusaid õppemeetodeid ja paindlikke õppevorme, motiveerides õpetajaid omandatud teadmisi ja oskusi oma töös parimal moel rakendama;
* riigi tasandil pakutakse kutseõppeasutuste õpetajatele täienduskoolitusi üld- ja erialaainete paremaks lõimimiseks, rõhutades võtmepädevuste omandamise tähtsust; luuakse kutseõpetajate ettevõtetes stažeerimise süsteem;
* koolijuhtide täienduskoolituse pakkujad seavad õppekavades kesksele kohale õppe- ja kasvatusprotsessi juhtimise ning uue õpikäsituse rakendamise;
* täiendus- ja ümberõppe kvaliteedi tagamiseks töötatakse välja kvaliteedinõuded koolituse pakkujale ning riiklikest vahenditest rahastatakse vaid neid koolitusi, mille pakkuja vastavus kvaliteedinõuetele on tõendatud;
* õppeasutused loovad rohkem paindlikke võimalusi õpetajate ümberõppeks (uus ainevaldkond, haridustehnoloogi lisapädevus, eripedagoogika alane lisapädevus jms);
* luuakse võimalused asuda õpetajaametisse alternatiivsete õpiteede ja töökogemuse kaudu.

**1.4**.  **Õpikäsituse rakendamist toetavate koostöövormide loomine ja toetamine.** Koostöö selle kõige erinevamates vormides on haridussüsteemi edu võti: oluline on koostöö õpetajate ja õppeasutuste vahel, kooli koostöö lapsevanematega, aga ka koostöö kooli ja kohaliku omavalitsuse ning piirkondlike ettevõtete vahel. Huvihariduse lõimimine formaalharidusega ning õppetöö läbiviimine väljaspool koolikeskkonda (ettevõtted, noortekeskused, loodus- ja keskkonnahariduskeskused, muuseumid, raamatukogud jt kultuuriasutused) rikastab õppeprotsessi. Eraldi tähelepanu vajab vene õppekeelega koolide kaasamine ühisprojektidesse ning nende algatuste toetamine. Kohaliku koostöö kõrval on Eesti jaoks kriitilise tähtsusega rahvusvaheliste kogemuste ja ekspertiisi kaasamine kõikidel haridustasemetel.

Vajalikud tegevused:

* uue õpikäsituse põhialuste tutvustamine ja kohalikku konteksti arvestavate rakendamisvõimaluste arutelu koolides, kaasates kõiki olulisi osapooli (õppija, õpetaja, koolijuht, lapsevanem, kooli pidaja, kohalik kultuuriasutus, ettevõtja);
* Haridus- ja Teadusministeerium käivitab programmi, mille raames toetatakse õpetajate ja õppeasutuste omavahelist koostööd ja üksteiselt õppimist ning ühisprojekte kultuuriasutuste ja ettevõtetega kõigil haridustasemetel: õpetajate (sh õppejõudude) omavaheline koostöö aine õpitulemuste ja võtmepädevuste lõimisel, õpetajate ja tugispetsialistide koostöö õpilaste käitumisprobleemide lahendamisel ja õpiraskuste analüüsimisel, õpetajate ja õppejõudude koostöö uute metoodiliste lahenduste väljatöötamisel, tegevusuuringute läbiviimisel, ülikoolide õppejõudude ja teadurite ühisprojektid, osalemine rahvusvahelistes koostööprojektides ja võrdlusuuringutes jms.

**1.5. Kompetentsikeskuste väljaarendamine** õpetajakoolituse ning kasvatusteaduste arengu eest vastutavate Tallinna Ülikooli ja Tartu Ülikooli juures koos kasvatusteaduslike uuringute programmi käivitamisega, mille teemade valik lähtub riigi haridusstrateegilistest prioriteetidest ja on suunatud kõigi haridustasemete arenguvajadustele. Mõlemad ülikoolid seavad õpetajakoolituse ja kasvatusteaduse oma prioriteetide hulka ning võtavad vastutuse hariduse valdkonna arendamise ja uue õpikäsituse rakendamise eest õppeasutuste ja tööandjate koostöös. Keskuste tegevust hinnatakse regulaarselt, kaasates pädevaid eksperte.

Kompetentsikeskuste roll on järgmine:

* muuta õpetajakoolituse valdkonnas õppimine köitvaks;
* tõhustada praktikat ja lõimida teoreetilised õpingud praktikaga;
* koondada maailma parimad kogemused ja Eesti metoodiline oskusteave, analüüsida seda, levitada heade praktikate näiteid kõikidele Eesti haridusasutustele;
* pakkuda õpetajatele aine-, kutseõppe ja ülddidaktika alast nõustamist;
* pakkuda keskkonda uute innovaatiliste lahenduste väljatöötamiseks ning panustada nende rakendamisse;
* toetada digi-innovatsiooni õppeasutustes;
* viia läbi kasvatusteaduslikke uuringuid lähtuvalt riigi haridusstrateegilistest prioriteetidest;
* algatada ja koordineerida ülikoolide ja koolide ühisprojekte ja uuringuid;
* arvestada õppejõu töö hindamisel ja tasustamisel tema panust koolihariduse edendamisse;
* pakkuda õpikäsituse rakendamiseks kõrghariduses kõrgkoolididaktika kursusi, mille arendus toetub vastavale teadus- ja arendustööle ning mille valik on mitmekesine, erinevate õppijate ootuste ja vajadustega arvestav.

## Pädevad ja motiveeritud õpetajad ning koolijuhid

Õpetaja ja õppeasutuse juhi roll on muutuste elluviimisel võtmetähtsusega. Õpetaja ja õppeasutuse juhi ühiskondlik kuvand peab muutuma: palk peab olema konkurentsivõimeline ning töökorraldus selline, et õpetaja ja koolijuhina töötamine oleks ühiskonnas auasi, köitev valik parimatele.

**Eesmärk on viia õpetaja/õppejõu ja koolijuhi töö hindamine ja tasustamine vastavusse nendele ametikohtadele esitatavate nõuete ja töö tulemuslikkusega.**

**Strateegilised meetmed**

**2.1. Õpetajate keskmise töötasu tõstmine tasemele, mis tagab selle**, et koolis töötamine muutub arvestatavaks valikuks parimatele. Õpetaja keskmine palk tuleb tõsta tasemele, mis on võrdne Eesti kõrgharidusega spetsialisti keskmise palgaga, et

* suurendada õpetajakutse atraktiivsust (sh noorte ja meeste seas);
* luua õpetaja ametikohale konkurents, mis võimaldab ametisse valida parimaid;
* võimaldada õpetajate töötasu diferentseerimist lähtuvalt töö tulemuslikkusest.

**2.2. Õpetaja töö hindamine ning tööpanusest ja tulemuslikkusest lähtuva tasumäära kehtestamine.** Õpetaja töö hindamisel on võtmeroll koolijuhil. Koolijuhi ülesanne on tööaja- ja palgakorralduse reeglid kollektiivis läbi rääkida ja kehtestada, anda õpetajale regulaarselt tagasisidet tema tööpanuse ja tulemuslikkuse kohta ning toetada õpetaja professionaalset ja isiksuslikku arengut.Üldtööaja põhine lähenemine võimaldab koolijuhil tegelikku töökoormust õpetajate vahel ühtlasemalt jagada ja motiveerib osalema kooli arendustegevuses.

Vajalikud tegevused:

* luuakse kasutajasõbralik eneseanalüüsikeskkond, milles õpetajal on võimalik oma oskusi testida; eneseanalüüsikeskkond lähtub õpetaja kutsestandardites kirjeldatud pädevustest;
* õppeasutustes korraldatakse õpetajatega regulaarselt arenguvestlusi, mille keskmes on uue õpikäsituse rakendamine. Koolijuht motiveerib õpetajat individuaalselt lähenema igale õppijale, osalema kooli arendustegevustes ning õpetajakoolituse erinevates vormides;
* oluliste üleriigiliste erisuste vältimiseks õpetajate töö tulemuslikkuse hindamisel ja tasustamisel töötavad koolijuhtide (kutseõppeasutuste ja üldharidusekoolide juhid) ühendused välja õpetajate tööpanuse ja tulemuslikkuse hindamise mudeli ning rakendavad seda lähtuvalt oma kooli eripärast;
* kõrgkoolid töötavad koostöös välja õppejõu õppetöö tulemuslikkuse hindamise põhimõtted. Õppejõu töö hindamisel (sh ametkohtadele valimisel) ülikoolides arvestatakse rahvusvaheliste teaduspublikatsioonide kõrval samaväärsena õppetöö tulemuslikkust ja selle rahvusvahelist mõõdet (stažeerimine ja õpetamine väliskõrgkoolides, osalemine rahvusvahelistes arendusprojektides, võõrkeelsete õppekavade arenduses, tulemuslikkus ja üliõpilaste rahulolu õppejõu läbiviidava õppetööga, õppejõu teadlik enesearendus jms).

**2.3. Koolijuhi pädevusnõuete kehtestamine ja nende regulaarne hindamine.** Koolijuhi roll on koolikultuuri kujundamisel määrava tähtsusega, sest õpikeskkond sõltub ennekõike koolijuhist – kas ta väärtustab, motiveerib ja toetab õppijat ning võimaldab tema potentsiaalil välja areneda, kas õpetajate ning teiste koolitöötajate arengut toetatakse, kas kool teeb tulemuslikku koostööd kogukonna ja perega. Selleks et Eesti koole juhiksid pädevad ja motiveeritud koolijuhid, kes tahavad ja suudavad ellu viia strateegias kirjeldatud eesmärke, on vajalikud järgmised tegevused:

* koolieelsete lasteasutuste, üldhariduskoolide, kutseõppeasutuste ja rakenduskõrgkoolide juhtide ühendused ning koolipidajad töötavad välja ja Haridus- ja Teadusministeerium kehtestab koolijuhi pädevusnõuded, millest lähtutakse koolijuhtide värbamisel, töö tagasisidestamisel ning täiendusõppe pakkumisel ja mis muuhulgas peavad silmas ka uue õpikäsituse rakendamise eesmärki;
* Haridus- ja Teadusministeerium käivitab koolijuhtide järelkasvu programmi, kuhu valitakse konkursi alusel parimad kandidaadid;
* Haridus- ja Teadusministeerium koostöös koolipidajatega töötab välja koolijuhtide välishindamissüsteemi, mille raames antakse koolijuhile regulaarset professionaalset tagasisidet tema töö kohta lähtuvalt kooli tulemuslikkusest, samuti soovitusi täiendusõppeks; õppeasutuse juhi töö tulemuslikkuse hindamisel võetakse aluseks õppeasutuse kvaliteedinäitajad.

**2.4. Õpetajaameti populariseerimise programmide käivitamine**, et õpetajaamet muutuks arvestatavaks valikuks nii noortele kui ka neile, kes kaaluvad elukutsevahetust.

## Elukestva õppe võimaluste ja töömaailma vajaduste vastavus

Teadmistepõhine ja kõrgema lisandväärtusega majandus tekitab keskkonna, mis motiveerib inimest võtma vastutust ja initsiatiivi oma potentsiaali parimaks rakendamiseks. Elukestva õppe süsteemi sujuvaks ja isereguleerivaks toimimiseks on vajalik, et õppekavad oleksid asjakohased ja info tööturu ning majanduse arengute kohta kõigile lihtsalt kättesaadav. Inimeste õpivalikuid suunatakse eelkõige asjaliku info ja nõustamise kaudu.

**Eesmärk on luua kvaliteetsed, paindlikud ja mitmekesiste valikutega ning tööturu arenguvajadusi arvestavad õppimisvõimalused ja karjääriteenused, et suurendada erialase kvalifikatsiooniga inimeste arvu erinevates vanuserühmades ja regioonides.**

**Strateegilised meetmed**

**3.1.** Haridus- ja Teadusministeerium, Majandus- ja Kommunikatsiooniministeerium ja Sotsiaalministeerium koostöös tööandjatega ning teiste ministeeriumite esindajatega käivitavad **regulaarse ja süsteemse tööjõuvajaduse seire-, prognoosi- ja tagasisidestamise süsteemi**, mille raames analüüsitakse Eesti erinevate majandussektorite arenguvõimalusi ja tööjõu vajadust tervikvaates, kasutades selleks kvantitatiivsete meetodite kõrval ka kvalitatiivseid. Elukestvat õpet planeeritakse kutsetegevuse valdkondade põhiselt. Analüüsi ja prognoosi tulemused on sisendiks kvalifikatsiooni- ja karjäärinõustamissüsteemile, õppeasutuste õppekavaarendusele, ning erinevatele ametkondadele, kes rahastavad õppetegevusi. Sellise lähenemise eelduseks on tööandjate aktiivne ja sisuline osalus elukestva õppe süsteemi kujundamises.

Süsteemi käivitamiseks kutsutakse kokku kogud:

* **kutsetegevuse valdkonna nõukogud**  Eestile olulisemates kutsetegevusvaldkondades − kutsetegevuse valdkonna spetsialiste koondavad ekspertkogud, mis seiravad, analüüsivad, prognoosivad oma valdkonna tööturuarenguid ning taseme- ja täiendusõppe olukorda, on partneriks Haridus- ja Teadusministeeriumile kutsetegevuse valdkonna kvalifikatsioonide sisu ajakohasuse üle otsustamisel ning ühiskonna teavitamisel oma valdkonna arengusuundadest;
* **valdkondadeülene koordinatsioonikogu** on erinevate elualade esindajaid koondav ekspertkogu, kes kavandab ja tellib riigi strateegilistest vajadustest lähtudes majandussektorite seireanalüüse ning prognoose võrreldava metoodika alusel, teavitab ühiskonda trendidest ning annab Haridus- ja Teadusministeeriumile, Majandus- ja Kommunikatsiooniministeeriumile ja Sotsiaalministeeriumile soovitusi avaliku sektori eelarvest finantseeritavate taseme- ja täiendusõppe koolituskohtade valdkondlikuks jaotamiseks.

**3.2. Põhi- ja keskhariduse järgse õppe** **korraldamine lähtuvalt töömaailma vajadustest.** Riik ja kutsetegevuse valdkonna nõukogud juhivad õppekavade korrastamise protsessi nii, et eri kvalifikatsioonide sisu oleks ühiskonna jaoks arusaadav ning et vajalike kvalifikatsioonide omandamine oleks korraldatud tõhusalt (mh sobiv õpiaeg ning piisav praktika osatähtsus).

Vajalikud tegevused:

* õppeasutused arendavad oma õppekavu, arvestades töömaailma vajadusi ja arengusuundumusi ning seost kutsekvalifikatsioonisüsteemiga;
* töömaailma esindajad osalevad aktiivselt õppekavade arendamises ja õppeprotsessi kujundamises;
* töötatakse välja ja rakendatakse täiendus- ja ümberõppe kättesaadavust soodustavad, õppija, riigi ning tööandja kolmepoolsel panustamisel põhinevad täiendus- ja ümberõppe rahastamispõhimõtted.

**3.3. Praktikakorralduse tõhustamine.** Praktikakorralduse kvaliteedi tagamiseks luuakse keskne **arendusprogramm**, mis pakub eri majandusharude vajadusi arvestades metoodilist tuge nii kutseõppeasutustele, kõrgkoolidele kui ka tööandjatele.

Vajalikud tegevused:

* ettevõtjate ja õppeasutuste teadlikkuse tõstmiseks praktika olulisusest ja korraldusest levitatakse praktikakorralduse parimaid praktikaid, regulatsioonides tähtsustatakse praktika juhendamist, edendatakse eri praktikavorme või -mudeleid (sh erialaspetsiifilisi);
* Haridus- ja Teadusministeeriumi eestvedamisel töötatakse koostöös teiste valitsusasutustega välja hoovad, mis suurendavad ettevõtete huvi praktikakohtade pakkumise vastu, arvestades ettevõtete kutsetegevusalast ning suurusest tulenevaid võimalusi ja piiranguid.

**3.4. Teadlike valikute kujundamiseks info- ja nõustamisteenuste** **pakkumine** (karjääriinfo ja -õpetus, info ameti- ja kutsealade tööhõive, töötuse ja palkade kohta, karjäärinõustamine). Teadlikud otsused võimaldavad inimestel oma potentsiaali parimal võimalikul moel välja arendada, vältides muuhulgas väljakujunenud soolisi ja ealisi stereotüüpe. Teadlik erialavalik aitab vähendada õpingute katkestamist ning loob eeldused, et inimene suudab omandatud teadmisi ja oskusi hiljem ka töömaailmas rakendada.

Vajalikud tegevused:

* nõustamisteenuseid pakutakse süsteemselt kõikidele vanuserühmadele, prioriteet on põhikooli III aste (7.−9. klass), kus karjääriõpe ja -nõustamine tagatakse kõigile õpilastele;
* Haridus- ja Teadusministeerium koostöös Sotsiaalministeeriumiga tagavad tervikliku, kestliku ning kasutajasõbraliku karjäärinõustamissüsteem toimimise, mis aitab inimesi, kes soovivad ennast täiendada, uut eriala omandada või võtta ette muutusi tööalases elus. Tagatakse karjäärinõustamise kättesaadavus nii noortele kui täiskasvanutele;
* nõustamisteenuste kvaliteedi tagamiseks rakendatakse karjäärinõustajate valikul ja regulaarsel atesteerimisel kutsestandardi pädevusnõudeid; karjäärinõustajatele pakutakse nende arenguvajadustele vastavaid kutse- ja ametialaseid koolitusi ning tagatakse asjakohase tööturu- ja õpivõimaluste alase informatsiooni kättesaadavus;
* arendatakse välja keskne portaal, kus on kasutajasõbralikult kättesaadav info tööturu vajaduste ning erinevate täiendus- ja ümberõppevõimaluste kohta.

**3.5. Töötajate ettevalmistamine majanduse kasvuvaldkondades.** Eesti jaoks oluliste majandussektorite kindlustatust kvalifitseeritud kohalike töötajatega tuleb oluliselt parandada, et tõsta Eesti majanduse tootlikkust ja ekspordivõimekust. Esmajärjekorras tegeldakse nn kasvuvaldkondadega, mis on määratletud „Eesti teadus- ja arendustegevuse ning innovatsiooni strateegias 2014−2020 ning „Eesti ettevõtluse kasvustrateegias 2020“[[15]](#footnote-15).

Vajalikud tegevused:

* üldhariduses populariseeritakse reaalainete õppimist (eriti tüdrukute seas), kaasajastatakse reaalainete õppe sisu ja meetodeid;
* laiendatakse tehnika ja loodusteaduse alase huvihariduse võimalusi (huviringid, õpilasakadeemiad, teaduskoolid, muuseumiõpe jms);
* kutse- ja kõrghariduse tasemel pakutakse arendustoetusi õppekavade ja moodulite väljaarendamiseks;
* luuakse õppijatele ja õpetajatele motivatsioonipaketid, sh. akadeemilise karjääri soodustamiseks ning kasvuvaldkondadega seotud teadustöö mahu suurendamiseks;
* tööturul olijatele pakutakse kasvuvaldkondi toetavaid täiendus- ja ümberõppekoolitusi;
* toetatakse rahvusvaheliste kogemuste ja pädevuse toomist kõrgkoolidesse kvaliteedi ja atraktiivsuse suurendamise eesmärgil;
* talente kutsutakse Eestisse õppima lähtuvalt tööturu vajadustest, välisüliõpilastele tagatakse praktikakohad.

## Digipööre elukestvas õppes

Uue põlvkonna digitaristu (isiklikud digiseadmed, kooli digitaristu, koosvõimelised infosüsteemid, veebiteenused, pilvelahendused, avaandmed) ja selle kasutamise metoodikad loovad võimaluse uue õpikäsituse kiireks juurutamiseks ning õppekvaliteedi tõusuks. Digitaalse õppevara kasutamine õppetöös aitab õppimist köitvamaks muuta ning avardab elukestva õppe võimalusi. Kogu elanikkonna parem tehnoloogia kasutamise oskus ja innovaatilisus aitavad kaasa tootlikkuse kasvule majanduses.

**Eesmärk on rakendada õppimisel ja õpetamisel kaasaegset digitehnoloogiat otstarbekamalt ja tulemuslikumalt, parandada kogu elanikkonna digioskusi ning tagada ligipääs uue põlvkonna digitaristule.**

**Strateegilised meetmed**

**4.1. Digikultuuri integreerimine õppeprotsessi kõigil haridustasemetel ja kõigis õppekavades**. Tehnoloogilisest innovatsioonist inspireeritud pedagoogiline ja koolikorralduslik haridusuuendus peab toimima süstemaatiliselt, selle eelduseks on haridustehnoloogilise toe tagamine juhtkonnale, õpetajatele ja õppijatele kõigis õppeasutustes.

Vajalikud tegevused:

* põhikooli, gümnaasiumi ja kutsehariduse õppekavades uuendatakse informaatikaõpetust, et tagada koolilõpetajatele digioskuste baastase;
* kutsestandardites kehtestatakse erialaste IKT pädevuste standardid;
* kavandatakse ja toetatakse uuenduslikke projekte ja programme, mis võimaldavad kaasaegsel viisil oskusi omandada ja arendada, nende tulemustest lähtutakse õppekavaarenduses ja õppekavade rakendamisel;
* õpetajate ja õppejõudude digipädevuste arendamiseks pakutakse koolitusi ning töötatakse välja juhendmaterjale digitehnoloogia integreerimiseks õppeprotsessi;
* ülikoolide juures olevad didaktikakeskusedlevitavad häid praktikanäiteid, toetavad digi-innovatsiooni koolides ning õpetajate, õppejõudude ja koolide innovatsioonivõrgustikke;
* õpetajatele ja õppejõududele tagatakse haridustehnoloogiline tugi, et digiajastu võimalusi õppetöös paremini ära kasutada.

**4.2.** Tagatakse põhikooli, gümnaasiumi ja kutseõppeasutuse õppekavas seatud eesmärkide ning õpitulemuste saavutamist toetava **digitaalse õppevara olemasolu**, mille hulka kuuluvad e-õpikud, e-töövihikud, avatud õppematerjalid, e-õpetajaraamatud ning veebipõhised hindamisvahendid.

Vajalikud tegevused:

* luuakse süsteem koosvõimelistest tarkvaralahendustest, mis toetavad õppevara koostamist, hindamist, säilitamist, levitamist ja õppetöös kasutamist. Selle süsteemi kaudu muudetakse digitaalne õppevara õppijatele ja õpetajatele süsteemselt ning kasutajasõbralikult kättesaadavaks. Tagatakse süsteemi administreerimine ja kasutajatugi;
* Haridus- ja Teadusministeerium kehtestab e-õppevara kvaliteedinõuded (arvestades sh puuetega inimeste vajadusi), loob tingimused koolituste korraldamiseks ning juhendmaterjalide koostamiseks e-õppevara autoritele;
* toetatakse e-õppevarale ülemineku pilootprojekte õppeasutustes ning levitatakse parimaid praktikaid.

**4.3. Igale üldharidus-, kutse- ja kõrgkoolis** **õppijale tagatakse juurdepääs õppimist toetavale kaasaegsele digitaristule.** Ambitsioonikaks eesmärgiks on, et e-õppevara arendus ning tehnoloogia areng võimaldavad lähitulevikus kõigil õpilastel ja õpetajatel kooli digitaristu kõrval kasutada igapäevases õppetöös ka isiklikke digiseadmeid ning riigi, omavalitsuse ja kooli tasandi koosvõimelised infosüsteemid ja -teenused on kättesaadavad igale õppijale.

Vajalikud tegevused:

* kooli digitaristule kehtestatakse standardid ja miinimumnõuded, tagatakse koolide digitaristu järjepidev seire;
* kaasajastatakse kõigi koolide interneti sisevõrgud ja luuakse võimalused kaasaegse esitlustehnika kasutuselevõtuks klassiruumis;
* koolipidaja tagab igale õpetajale isikliku digiseadme kasutamise võimaluse;
* luuakse ja rakendatakse hariduse infosüsteemide koosvõime raamistik, sellest lähtuvalt kohandatakse ja integreeritakse olemasolevad süsteemid (nt EHIS, e-päevik, e-õppekeskkonnad, digiõppevara varamud, eksamite infosüsteem, digitaalarhiivid);
* arendatakse õppija personaalse digiõpikeskkonna lahendused erinevat liiki digiseadmetele (nutitelefonid, süle- ja tahvelarvutid);
* luuakse vajaduspõhine toetussüsteem neile õppijaile, kel isikliku digiseadme soetamine käib üle jõu või on puudest tulenev erivajadus erinõuetele vastava digiseadme järele.

**4.4. Digipädevuste hindamismudelite loomine ja rakendamine** (õpetajatele, õpilastele, koolijuhtidele, täiskasvanud õppijatele) ning nende tunnustamise süsteemi juurutamine.

Vajalikud tegevused:

* õpilaste digipädevuste taset hinnatakse 3. ja 4. kooliastme lõpul;
* kehtestatakse digipädevuste mudelid, õpetajate taseme- ja täiendusõppe õppekavad viiakse vastavusse nende pädevusmudelitega;
* luuakse ja rakendatakse iseõppimise või praktilise kogemuse teel kujundatud digipädevuste hindamise keskkond ja tunnustamise süsteem.

**4.5. Õpivõimaluste loomine täiskasvanutele digipädevuste omandamiseks ja arendamiseks**, et inimesed oskaksid kasutada digivahendeid oma elukvaliteedi parandamiseks ning töö tootlikumaks muutmiseks; selleks teevad koolitusasutused koostööd erinevate partneritega „Infoühiskonna arengukava 2020“ eesmärkide täitmisel.

## Võrdsed võimalused elukestvaks õppeks ja õppes osaluse kasv

Eesti riik peab tagama kõikidele inimestele võrdsed võimalused saada võimetekohast kvaliteetset haridust. Samas on rida sotsiaalsed, keelelised ja soolisi, aga ka majanduslikke ja regionaalseid barjääre, mis neid võimalusi piiravad. Endiselt on probleemiks erivajadustega lastele ja noortele võrdsete haridusvõimaluste tagamine. Täiend- ja ümberõpe ei jõua sageli seda vajavate sihtgruppideni. Vaatamata paranemistendentsidele on Eestis endiselt kõrge koolist väljalangevus.

Eesti haridusvaldkonna rahastamise osakaal avaliku sektori eelarvest on käesoleval ajal võrreldav edukate riikidega. Et saavutada elukestvas õppes osaluse kasv, peaks rahastamine senisest rohkem arvestama sihtrühmade võimaluste, vajaduste ja eripäradega. Rahastamisotsused peavad lähtuma riigi prioriteetidest ja võimalustest, olema avalikud ja selged – nagu ka eri sihtrühmadele mõeldud tugiteenused.

**Eesmärk on kõigile võrdsete võimaluste loomine elukestvaks õppeks.**

Eesmärgi täitmisel on eelduseks riigi ja kohalike omavalitsuste ning teiste asjassepuutuvate institutsioonide koostöö.

**Strateegilised meetmed**

**5.1** **Kõigile lastele paindlike võimaluste loomine alushariduse õppekavas osalemiseks vähemalt aasta enne kooli, et vanematel oleks kindlus laste koolivalmiduse suhtes.** Selleks

* loovad omavalitsused vajalikul arvul lastehoiu- ja lasteaiakohti, tagades alushariduse õppekava eesmärkide täitmise.

**5.2. Kvaliteetse ja valikuterohke gümnaasiumihariduse võimaluste loomine igas maakonnas ning kvaliteetse kodulähedase põhihariduse tagamine.** Gümnaasiumid on reeglina põhikoolidest lahutatud ja kuuluvad riigi haldusalasse. Kutseõppeasutuste ja gümnaasiumide võrku arendatakse terviklikult.

Vajalikud tegevused:

* riigi ja kohalike omavalitsuste koostöös korrastatakse gümnaasiumivõrk;
* töötatakse välja ning rakendatakse rahastamismudel, mis tagab juurdepääsu kvaliteetsele kodulähedasele põhikoolile ning mitmeid valikuvõimalusi pakkuvale kodumaakonnas asuvale gümnaasiumile;
* töötatakse välja ja rakendatakse investeeringute kava gümnaasiumide ja põhikoolide taristu nüüdisajastamiseks ja pinnakasutuse optimeerimiseks;
* töötatakse välja ja rakendatakse investeeringute kava spetsiifilist õppekorraldust ja ressursimahukaid tugimeetmeid vajavatele õpilastele mõeldud erikoolide ja kaasava hariduse toetamiseks.

Haridustaristu investeeringute põhimõtted kiidetakse heaks strateegia rakendamiseks koostatavas programmis.

**5.3. Kvaliteetse ning töömaailma vajadustele vastava kutse- ja kõrghariduse kättesaadavuse tagamine.**

* töötatakse välja ja rakendatakse kutseõppeasutusi suuremale tulemuslikkusele, katkestajate arvu vähenemisele ning kvaliteedi väärtustamisele suunavad rahastamispõhimõtted ning käivitatakse nende tulemuslikkuse seire;
* töötatakse välja kõrgkoolide mõistlik tööjaotus ja selged vastutusvaldkonnad;
* rakendatakse kõrgharidusele õiglast juurdepääsu, riigi ja kõrgkoolide strateegilisi valikuid, Eesti kõrgkoolide vahelist ja rahvusvahelist koostööd toetavaid rahastamise põhimõtteid ning käivitatakse nende tulemuslikkuse seire;
* töötatakse välja ja rakendatakse investeeringute kava tulemuslepingutes määratletud vastutusvaldkondades esmavajaliku taristu tagamiseks.

**5.4. Tugiteenuste tagamine elukestvas õppes osalejale.**

Kõigi õppijate osalemine võimetekohases õppes eeldab õpetajate, õppeasutuste ja õppeasutuseväliste tugispetsialistide koostööd. Et tugiteenused oleksid tõhusamad ning paremini kättesaadavad, on vajalikud järgmised tegevused:

* töötatakse välja tugiteenuste standardid, mis võimaldavad pakkuda ühtse kvaliteediga teenust piirkonnast sõltumata;
* tagatakse tugispetsialistide tõhus ettevalmistus ja täiendõpe, et nad tunneksid õppeasutuse spetsiifikat, oskaksid kaasata kolleege probleemide lahendamisse ja ennetustöösse.

**5.5. Nõrgema konkurentsivõimega inimestele õppes osalemiseks** **tingimuste loomine** (noored emad, vanemaealised inimesed, eesti keelt mitteoskavad inimesed, keskhariduseta inimesed, töötud inimesed, puuetega inimesed, uussisserändajad jt), et nad saaksid omandada kvalifikatsiooni ning teostada end parimal võimalikul viisil töö- ja pereelus.

Vajalikud tegevused riigi ja kohaliku omavalitsuste koostöös:

* sihtrühmadele pakutakse nende vajadustest lähtuvalt paindlikke koolituskursusi võtmepädevuste arendamiseks ja õpivalmiduse suurendamiseks, luuakse erinevates kultuuriasutustes ja õpikeskustes (raamatukogud, vabahariduskeskused jms) nii individuaalse kui rühmatöö võimalusi õppimiseks ja enesetäiendamiseks ning pakutakse suunitletud karjäärinõustamist;
* täiskasvanute gümnaasiumide toimimise põhimõtted viiakse vastavusse elukestva õppe strateegia eesmärkidega (sh võimaldades VÕTA rakendamist keskhariduse tasemel);
* tööandjate ning sihtrühma hulgas populariseeritakse õpipoisiõppe skeemi;
* pakutakse tugiteenuseid (õppenõustamine, karjääriinfo, sõidutoetus, lapsehoiuteenus), et töötavatel inimestel oleks võimalik õppetöös/ümberõppes osaleda;
* muud sotsiaalteenused ja -toetused sidustatakse karjääri- ja tööturule naasmise õpet toetavate teenustega;
* muu emakeelega inimestele pakutakse eesti keele õppimise võimalusi ja muid Eesti ühiskonnas kohanemist ja lõimumist soodustavaid teenuseid.

**5.6. Üliõpilaste, kutseõppe- ja üldkeskhariduse õpilaste toetusskeemide rakendamine**

Kõrghariduse tasemel liigutaksesuunas, et üliõpilaskond peegeldaks sisseastumisest lõpetamiseni ühiskonna struktuuri, sh soolist, keelelist ja sotsiaalmajanduslikku mõõdet ning toetaks üliõpilasi riigile oluliste suundade valikul. Seiratakse ja arendatakse edasi üliõpilaste vajaduspõhist toetus- ja laenuskeemi ning stipendiumide süsteemi. Gümnaasiumihariduse koondumisel maakondlikesse keskustesse luuakse vajaduspõhiste toetuste süsteem ja õpilaskodu kasutamise võimalused ka gümnaasiumiõpilastele

**5.7. Eesti keelest erineva õppekeelega põhikooli lõpetajatele tagatakse võimalused eesti keele oskuse omandamiseks** iseseisva keelekasutaja tasemel, mis on vajalik õpingute jätkamiseks gümnaasiumis ja/või kutseõppeasutuses.

Vajalikud tegevused:

* riikliku programmi raames toetatakse eri algatusi eesti keele õppe taseme parandamiseks vene õppekeelega koolis;
* toetatakse muu emakeelega laste õpinguid eesti õppekeelega koolis (õpetajate täienduskoolitus, pikapäevarühmad, mitmekultuurilisuse õpe, kultuurilugu jmt);
* koolieelsetes lasteasutustes korraldatakse eakohaseid meetodeid kasutades kvaliteetset eesti keele õpet, lastele pakutakse eestikeelseid tegevusi, toetatakse muukeelsete laste õpet eesti lasteaedades.

# Strateegia rakendamine

Strateegia rakendamist koordineerib Haridus- ja Teadusministeerium ja selle elluviimisse panustavad teised ministeeriumid, kooli pidajatena kohalikud omavalitsused, tööandjate ja töövõtjate esindusorganisatsioonid, kutse- ja erialaliidud, õppijad, õpetajad, õppeasutuste juhid jne.

Strateegia elluviimise seiramiseks kutsutakse kokku kuni 15liikmeline elukestva õppe strateegia juhtkomisjon, kuhu kuuluvad haridusvaldkonna ja töömaailma[[16]](#footnote-16) eksperdid. Juhtkomisjon vaatab iga kahe aasta järel strateegia elluviimise tulemused ning teeb vajadusel ettepanekuid seoses strateegia rakendamisega. Strateegia eesmärkide saavutamise ning tegevuste elluviimise hindamiseks tellib Haridus- ja Teadusministeerium 2018. a sõltumatu hindamise, kus analüüsitakse, kas kokkulepitud eesmärkide saavutamiseks rakendatakse sobivaid meetmeid ning mida muutunud olude tõttu muuta või kohandada.

Haridus- ja Teadusministeerium koostab 3 kuu jooksul strateegia vastuvõtmisest rakendusplaani. Rakendusplaanis näidatakse kavandatud tegevusi koos indikaatorite, eelarvete ja vastutajatega aastati. Rakendusplaanis täpsustatakse ka iga strateegilise eesmärgiga seotud olulisemaid tegevusi viitega programmile, mille kaudu toimub vastavate tegevuste juhtimine (sh planeerimine, elluviimine, aruandlus, jne). Rakendusplaani uuendatakse igal aastal RESi koostamise käigus. Koos uuendatud rakendusplaaniga esitatakse Vabariigi Valitsusele eelmise perioodi rakendusplaani täitmise aruanne. Lähtudes sellest, et elukestva õppe süsteemi arendamisel on olulisteks põhimõteteks ka regionaalne ja sooline tasakaal, siis seiratakse nendest põhimõtetest lähtudes ka strateegia indikaatoreid ning vastavalt vajadusele tehakse ettepanekuid rakendusplaani täpsustamiseks.

Strateegia rakendamiseks koostab Haridus- ja Teadusministeerium arengukavast ja rakendusplaanist lähtudes järgmised programmid:

* Üldharidusprogramm
* Kutseharidusprogramm
* Kõrgharidusprogramm
* Täiskasvanuharidusprogramm
* Õpetajate ja koolijuhtide koolituse programm
* Õppevara programm
* Õppe- ja karjäärinõustamise programm
* Tööturu ja õppe tihedama seostamise programm
* Koolivõrgu programm

Programmide väljatöötamisse kaasatakse ka teiste asjaomaste ministeeriumide esindajad.

# Lisa 1. Eesmärkide saavutamist mõõtvate näitajate koondtabel

|  |  |  |  |  |  |  |  |
| --- | --- | --- | --- | --- | --- | --- | --- |
| **Näitaja** | **2008** | **2009** | **2010** | **2011** | **2012** | **Eesti sihttase 2020** | **EL sihttase 2020** |
| **Võtmenäitajad** |  |  |  |  |  |  |  |
| Erinevate osapoolte rahulolu elukestva õppe toimimisega(keskselt, regulaarselt läbiviidav uuring) |  |  |  |  | - | rahulolu on kasvanud |  |
| Eri- ja kutsealase hariduseta täiskasvanute (25-64) osakaal (%)[[17]](#footnote-17) | 35 | 32 | 32 | 31,1 | 30,3 | 25% |  |
| 25−64-aastaste täiskasvanute elukestvas õppes osaluse määr (%)[[18]](#footnote-18) | 9,8 | 10,5 | 10,9 | 12 | 12,9 | 20% | 15% |
| Madala haridustasemega mitteõppivate 18−24-aastaste osakaal (%)[[19]](#footnote-19)MehedNaised | 1419,88,2 | 13,918,49,3 | 11,615,27,8 | 10,913,18,6 | 10,5147,1 | <$9\%$ | <10% |
| 1-3 aastat tagasi õpingud lõpetanud 20−34-aastaste tööhõive määr [[20]](#footnote-20) | 81,9 | 65 | 64,1 | 73,2 | 73,9 | 82% | 82% |
| Digipädevustega[[21]](#footnote-21) 16−74-aastaste inimeste osakaal (%)[[22]](#footnote-22) |  | 58 |  | 64 | 65 | 80% |  |
| Tipptasemel oskustega õpilaste osakaal[[23]](#footnote-23)Funktsionaalne lugemisoskusMatemaatiline kirjaoskusLoodusteaduslik kirjaoskus | *2006*6,012,611,5 | *2009*6,012,810,4 |  |  | *2012*8,414,612,8 | *2018*10%16%14,4% |  |
| Üldhariduskooli õpetajate keskmine palk võrdluses kõrgharidusega töötaja keskmise palgaga Eestis [[24]](#footnote-24) |  | 0,82 | 0,57 | 0,64 |  | ≥1,0 |  |
| **I Muutunud õpikäsitus** |  |  |  |  |  |  |  |
| Madalal tasemel oskustega õpilaste osakaal (%)[[25]](#footnote-25)Funktsionaalne lugemisoskus Matemaatiline kirjaoskusLoodusteaduslik kirjaoskus | *2006*13,612,17,7 | *2009*13,312,98,3 | - | - | *2012*9,110,55,0 | *2018*7,5%8%5% | <15% |
| Põhikoolist väljalangevus kolmandas kooliastmes (%)[[26]](#footnote-26) | 0,9 | 0,6 | 0,5 | 0,5 | 0,6 | <1% |  |
| poisid | 1,2 | 0,8 | 0,6 | 0,6 | 0,7 | - | - |
| tüdrukud | 0,5 | 0,3 | 0,4 | 0,3 | 0,3 | - | - |
| Õppetöö katkestajate määr (%)[[27]](#footnote-27)kutseõppeasutustes[[28]](#footnote-28)gümnaasiumides[[29]](#footnote-29)kõrghariduses[[30]](#footnote-30) | 21,30,9 | 23,6 1,0 | 28,51,1 | 26,21,421,3 | 25,81,1 | <20%<0,8%<15% | - |
| **II Pädevad ja motiveeritud õpetajad ning koolijuhid** |  |  |  |  |  |  |  |
| 30-aastaste ja nooremate õpetajate osakaal (%)[[31]](#footnote-31) | 11,4 | 11,2 | 10,5 | 10,3 | 10,3 | >12,5% |  |
| Konkurss õpetajakoolituse õppekohtadele[[32]](#footnote-32) |  |  |  |  |  | Konkurss on kasvanud |  |
| Õpetajate sooline struktuur üldhariduses (naised: mehed (%)[[33]](#footnote-33) |  |  | 85,6:14,4 | 85,5:14,5 | 85,7: 14,3 | 75%:25% |  |
| **III Elukestva õppe võimaluste ja töömaailma vajaduste vastavus** |  |  |  |  |  |  |  |
| LTT (loodus- ja täppisteadused, tehnika, tootmine ja ehitus) erialade lõpetajate osakaal (%) [[34]](#footnote-34) kõrghariduses | 20,5 | 19,4 | 20,5 | 21,1 | 22 | 25% |  |
| Karjäärinõustamise läbinud põhikoolilõpetajate osakaal |  |  |  |  |  | 100% |  |
| Kutsehariduse statsionaarses õppes õpinguid jätkavate põhikoolilõpetajate määr (%)[[35]](#footnote-35) | 30,4 | 29,9 | 26,3 | 27,6 | 28,6 | 35% |  |
| Keskhariduse tasemel õppurite jagunemine (%) üldkeskhariduse ja kutsekeskhariduse vahel[[36]](#footnote-36) | 67,7:32,3 | 66,6:33,4 | 66,3:33,7 | 66,8:33,2 | 67:33 | 60%:40% |  |
| Üliõpilaste mobiilsus[[37]](#footnote-37) | 1,4 | 2,2 | 2,8 | 3,1 | 3,5 | 10% |  |
| **IV Digipööre elukestvas õppes** |  |  |  |  |  |  |  |
| Õppijate osakaal erinevatel haridustasemetel (ISCED 1−6), kes kasutavad õppetöös iga päev arvutit vm personaalset digivahendit |  |  |  |  |  | 100% |  |
| Nende 8. klassi õpilaste osakaal kõigist 8. klassi õpilastest, kes õpivad digitaalselt toetavates koolides[[38]](#footnote-38) |  |  |  |  | 33%[[39]](#footnote-39) | 100% |  |
| Nende 8. klassi õpilaste osakaal kõigist 8. klassi õpilastest, kes õpivad virtuaalse õpikeskkonnaga koolides[[40]](#footnote-40) |  |  |  |  | 54%[[41]](#footnote-41) | 100% |  |
| Põhikoolilõpetajate määr, kellel on tõendatult olemas IKT baasoskused[[42]](#footnote-42) |  |  |  |  |  | 100% |  |
| **V Võrdsed võimalused elukestvaks õppeks ja õppes osaluse kasv** |  |  |  |  |  |  |  |
| Kolmanda haridustasemega 30−34-aastaste osakaal earühmas (%)[[43]](#footnote-43) | 34,1 | 35,9 | 40 | 40,3 | 39,1 | 40% |  |
| 4-aastaste kuni kooliealiste laste osakaal alushariduses (%)[[44]](#footnote-44) | 95,1 | 95,7 | 89,8[[45]](#footnote-45) | 89,1 |  | 95% |  |
| Vene õppekeelega põhikooli lõpetajate osakaal, kes valdavad eesti keelt tasemel B1 (%)[[46]](#footnote-46) |  |  |  | 55,7 | 56,5 | 90% |  |
| Tööjõukulude osakaal valitsussektori hariduskuludest[[47]](#footnote-47) (%)sh õpetaja tööjõukulude osakaal valitsussektori üldhariduskuludes (%) | 5536 | 5837 | 5739 | 5538 |  | 6050 |  |
| Haridusvaldkonna pinnakasutuse optimeerimine (m2)[[48]](#footnote-48) |  |  |  |  | 3,5 milj | 3 milj |  |

 **Lisa 2. Mõisted**

**Digiajastu** on metafoor, millega viidatakse infoajastu käesolevale etapile, mil valdav osa infost edastatakse, esitletakse ja talletatakse arvutite abil numbrilisel e. digitaalsel kujul (nt arvutifailidena).

**Digikultuur** on digiajastule omane suhtlus-, õpi- ja töökultuur, mida iseloomustab digitehnoloogia vahendatud eneseväljendus, teadmusloome, suhtlus sotsiaalvõrgustikes, jagamine ja remiksimine.

**Digitaalne õppevara** ehk e-õppevara: digitaalsel kujul (nt veebis, andmebaasides või digitaalsetel andmekandjatel) avaldatud õppematerjalid, sh e-õpikud, õppeotstarbelised veebivideod ja mobiilirakendused, õpimängud, e-õpetajaraamatud, e-töölehed, veebipõhised testid, õpiobjektid.

**Digipädevused** on valmisolek kasutada digitehnoloogiat toimetulekuks kiiresti muutuvas teadmusühiskonnas nii töökohal, õppimisel, kodanikuna tegutsedes kui kogukondades suheldes.

**Digitaristu** on digitaalne riist- ja tarkvara koos võrgulahenduste ja infosüsteemidega, mis on vajalikud haridussüsteemi toimimiseks, sh õpilaste ja õpetajate süle- või tahvelarvutid, koht- ja lairibavõrgu ühendused õppeasutustes, õppeinfosüsteemid ja virtuaalsed õpikeskkonnad.

**Digiõpe** on digitaalse tehnoloogia kasutamine õppeprotsessis eesmärgipäraselt, et aidata kaasa kokkulepitud õpitulemuste saavutamisele.

**Elukestev õpe** hõlmab formaalharidussüsteemi (lasteaed, põhikool, gümnaasium, kutseõppeasutus, kõrgkool) kõrval ka sellest väljaspool pakutavat täiendus- ja ümberõpet, mitteformaalset ja informaalset õpet kogu selle mitmekesisuses. Uute teadmise ja oskuste omandamise võimalusi annab töökoht, vaba- ja huviharidus ning noorsootöö, samuti osalemine kodanikuühiskonna organisatsioonide tegevuses või virtuaalruumis, kus saab õppida individuaalselt või koos teistega. Uudishimu ja õpihuvi kujundavad kultuuriasutused, õpiharjumusi ja väärtushinnanguid aitab arendada ajateenistus.

**Formaalõpe** toimub enamasti koolikeskkonnas ning on õppekavade alusel organiseeritud. Formaalõpe on eesmärgistatud ja seda viivad läbi spetsiaalse ettevalmistuse ja kvalifikatsiooniga õpetajad. Õpieesmärgid seatakse enamasti väljastpoolt, õppimisprotsessi jälgitakse ja hinnatakse. Formaalõpe on kuni teatud taseme või eani kohustuslik.

**Informaalne õpe** on õppija seisukohast lähtudes eesmärgistamata õppimine, mis toimub igapäevaelu situatsioonides (näiteks perekonnas, töökohas, vabal ajal jne). Informaalse õppe tulemused ei ole enamasti õppija jaoks kohe nähtavad.

**Kool** on antud strateegia kontekstis mistahes õppeasutus – lastead, üldhariduskool, kutsekool, kõrgkool, huvikool, vabahariduslik koolituskeskus ja täiendusõppeasutus.

**Koolijuht on** mistahes õppeasutuse – lasteaia, üldhariduskooli, kutsekooli, kõrgkooli, huvikooli, vabaharidusliku koolituskeskuse või täiendusõppeasutuse juht.

**Mitteformaalne õpe** leiab aset väljapool kooli ning on ette võetud teadlikult eesmärgiga end arendada. Mitteformaalne õpe võib toimuda väga erinevates keskkondades (näiteks, huvi- ja täiendushariduse omandamisel, aga ka looduses), mille puhul õpetamine ja õppimine ei pruugi olla ainuke ega peamine otstarve. Mitteformaalne õpe on eesmärgistatud nagu formaalõpegi, kuid vabatahtlik. Läbiviijad võivad olla nii professionaalsed koolitajad kui ka näiteks vabatahtlikud või omaealised.

**Personaalne digiõpikeskkond**: õppija enese hallatav veebikeskkond, mille abil ta kavandab, dokumenteerib, mõtestab ja vajadusel ka tõendab oma õpikogemusi.

**Võtmepädevused** on pädevused (oskused, teadmised, hoiakud), mida vajavad kõik, et tulla toime töö- ja pereelus ning teostada end isiksuse ja kodanikuna. [Euroopa Parlament on määratlenud](http://www.ekk.edu.ee/vvfiles/0/v6tmep2devused.pdf) järgmised elukestva õppe võtmepädevused: emakeeleoskus; võõrkeelteoskus; matemaatikapädevus ning teadmised teaduse ja tehnoloogia alustest; infotehnoloogiline pädevus; õpioskused; sotsiaalne ja kodanikupädevus; algatusvõime ja ettevõtlikkus; kultuuriteadlikkus ja kultuuriline väljendusoskus. Strateegias on eriliselt rõhutatud vajadust arendada loovust ja ettevõtlikkust, probleemilahendus- ja meeskonnatöö oskusi, kriitilist mõtlemist ja analüüsioskust ning digipädevusi.

**Õpetajad on** kõik, kes õpetavad lasteaedades, üldhariduskoolides, kutsekoolides, kõrgkoolides, huvikoolides, vabahariduslikes koolituskeskustes, täiendusõppeasutustes, aga ka muuseumides jt kultuuriasutustes, kaitseväes, või juhendavad õppijat ettevõttes.

**Õpikäsitus** hõlmab arusaama õppimise olemusest, eesmärkidest, meetoditest ja erinevate osapoolte rollist õppeprotsessis.

**Õppijad** on Eesti elukestva õppe strateegias kõik – nii lapse, noored kui ka täiskasvanud.

# Lisa 3. Seosed EL poliitikate ning teiste valdkondlike arengukavade ja läbivate teemadega

Rahvusvahelistest strateegiatest ja suunistest on haridusvaldkonnas kõige olulisemad Lissaboni strateegiaga ja selle jätkustrateegiaga Euroopa 2020 seonduvad, mille raames püstitas Euroopa Komisjon eesmärgid vastavalt 2010. ja 2020. aastaks.

Aastaks 2020 seatud tähistest on kõige tähtsamad järgmised:

1. vähemalt 95% lastest vanuses 4 aastat kuni koolikohustuse ea alguseni (Eestis 4–6-aastased) peaksid osalema alushariduses;
2. madala funktsionaalse lugemisoskuse, matemaatilise ja loodusteadusliku kirjaoskusega 15-s
3. madala haridustasemega (s.o põhiharidusega või alla selle) mitteõppivaid noori oleks alla 10% (18-24-aastaste vanusegrupis);
4. vähemalt 40%l 30–34-aastastest noortest peaks olema III taseme haridus;
5. vähemalt 15% täiskasvanutest vanuses 25–64 aastat osaleks elukestvas õppes;
6. eri- ja kutsealase hariduseta täiskasvanute (25-64) osakaalu vähendamine 30%ni.

Elukestva õppe strateegias on kavandatud meetmed nende sihttasemete saavutamiseks ning kõigi nende indikaatorite tasemeid jälgitakse.

Elukestva õppe strateegial on seosed praktiliselt kõigi Eesti arengukavadega. Kõige otsesemaid seoseid kirjeldatakse alljärgneval joonisel, kus märksõnadega on markeeritud nende kõige tähtsam ühisosa.

**Seosed horisontaalsete strateegiliste kavadega**

Elukestva õppe strateegia tegevused panustavad **„Eesti 2020“** ja **„Säästev Eesti 21“** eesmärkide täitmisesse. Elukestva õppe strateegial on oluline roll konkurentsivõime kava „Eesti 2020“ üldeesmärkide saavutamisel - tootlikkuse parandamisele ja tööhõive suurendamisele on otseselt suunatud mitmed 3. ja 5. strateegilise eesmärgi meetmed ja tegevused, kaudsemalt kõik strateegilised eesmärgid. Konkurentsivõime kavas on eesmärgiks seatud põhihariduse või madalama haridustasemega õpinguid mittejätkavate noorte osakaalu, noorte töötuse ning eri- ja kutsealase hariduseta täiskasvanute osakaalu vähenemine. Kasvu soovitakse näha kolmanda taseme haridusega 30−34aastaste inimeste osakaalus ning täiskasvanute elukestvas õppes osalemise määras. Elukestva õppe strateegias kavandatu aitab otseselt kaasa selle saavutamisele.

Säästva arengu riiklikus strateegias „Säästev Eesti 21“ on haritus ja haridussüsteem nelja eesmärgi – Eesti kultuuriruumi elujõulisus, heaolu kasv, sidus ühiskond ja ökoloogiline tasakaal – üks põhimehhanismidest ning Elukestva õppe strateegia tegevused panustavad selle kvaliteedi ja kättesaadavuse suurenemisse.

Eesti julgeolekupoliitika põhialustes rõhutatakse, et Eesti julgeolekut tugevdab sidus kodanikuühiskond, kus teadlikul kodanikuaktiivsusel on oluline roll julgeoleku ja turvatunde edendamisel. Samad rõhuasetused kajastuvad elukestva õppe süsteemi arendamise põhimõtetes, õpikäsituse rakendamise kaudu kujundatavad võtmepädevused ja väärtushoiakud tugevdavad kogu kodanikkonna psühholoogilise kaitse võimet.

**Seosed valdkondlike arengudokumentidega**

**Laste ja perede arengukavas 2012**−**2020 ja Noortevaldkonna arengukavas 2014**−**2020** toodu on nii eeldusteks kui täienduseks Elukestva õppe strateegia tegevustele. Kolme dokumendi kooskõlalised tegevused kvaliteetse lapsepõlve ja noorukiea ning heade arenguvõimaluste tagamisel on vajalikud selleks, et murda vaesuse, ebavõrdsuse, harimatuse ja oskamatuse nõiaring ning kindlustada järgnevate põlvkondade edukas toimetulek.

**Eesti keele arengukavas 2011**−**2017** on öeldud, et haridus on eesti keele säilimise ja eesti rahvusliku kultuuriruumi püsimise põhilisi tagajaid. Hariduse ülesanne on anda üldine ja erialane eesti kirjakeele oskus ning kujundada positiivne suhtumine eesti keelesse. Eesti riigi, keele ja kultuuri jätkusuutlikkus on elukestva õppe süsteemi arendamise üks põhimõtetest.

**Kultuuripoliitika põhialused aastani 2020**

 Kultuuripoliitika eesmärgiks on kujundada loovust väärtustav ühiskond, hoides ja edendades eesti rahvuslikku identiteeti, uurides, talletades ja kandes edasi kultuurimälu ja luues soodsad tingimused elujõulise, avatud ning mitmekesise kultuuriruumi arenguks ja kultuuris osalemiseks. Elukestva õppe strateegia aitab kaasa sama eesmärgi saavutamisele.

Elukestva õppe strateegia tegevustel on oluline sisend **Eesti ettevõtluse kasvustrateegia 2014**−**2020** jaoks ettevõtlike ning kaasaegsete oskuste ja teadmistega inimeste kujunemiseks vajalike tingimuste loomisel, mis on tarvilikud kõrgema tootlikkuse taseme saavutamiseks Eestis. Samamoodi, läbi Inimeste kõrgetasemeliste oskuste ja teadmiste kujunemise toetamise kaudu on elukestva õppe strateegia tegevustel seos ka **Eesti teadus- ja arendustegevuse ning innovatsiooni strateegia „Teadmistepõhine Eesti 2014–2020” (TEI)** eesmärkidega.

**Infoühiskonna arengukavas 2020** on seatud üldeesmärgikshästi toimiv keskkond IKT laialdaseks kasutamiseks ja nutikate lahenduste loomiseks. Elukestva õppe strateegiaga on Infoühiskonna arengukaval otsesed kokkupuutepunktid IKT taristu ning IKT võimaluste kasutamise oskuste ja teadlikkuse kaudu. Infoühiskonna arengukavas kirjeldatud taristule tuginedes panustavad Elukestva õppe strateegia tegevused otseselt ühiskonna digioskuste ja teadlikkuse tõusu, muutes IKT vahendite ja -võimaluste kasutamise igapäevase õppimise osaks.

**Lõimuv Eesti 2020** ükskahest eesmärgist on immigranttaustaga elanike ja püsielanike vajadustele vastava, lõimumist toetava keskkonna tagamine. Selle realiseerumisse panustavad Elukestva õppe strateegia tegevused kvaliteetse hariduse kättesaadavuse tagamisel ning uue, personaalsemat lähenemist tagava õpikäsituse rakendamisel.

**Üleriigiline planeering Eesti 2030+** ja **Regionaalarengu strateegia 2020** käsitlevadeesmärgina konkurentsivõimelist haridust selle kättesaadavuse ja koolivõrgu aspektist. Elukestva õppe strateegia tegevused kujundavad kvaliteetse hariduse kättesaadavuse tagamiseks vajalikku tõhusat koolivõrku.

**Aktiivsena vananemise arengukavas 2013**−**2020** onseatudeesmärk„Vanemaealised on õpihimulised ja mitmekülgselt aktiivsed õppijad“, millesse panustab kõige otsesemalt elukestva õppe strateegia tegevus 3.6: „Õpivõimaluste loomine vanemaealistele võtmepädevuste arendamiseks ja nende õpivalmiduse suurendamiseks“. Vanemaealiste õppimisaktiivsuse tõus on ka osa üldisest elukestvas õppes osaluse tõusust, millele elukestva õppe strateegias keskendutakse.

**Seosed läbivate teemadega**

|  |  |
| --- | --- |
| **Läbivad teemad** | **Strateegia mõju läbivate eesmärkide saavutamisel** |
| Keskkonnahoid ja kliima | Positiivne: strateegia näeb ette riiklike õppekavade lõimimise erinevate aine- ja eluvaldkondadega - loodushariduse komponendi lõimimine riiklikesse õppekavadesse toetab nii keskkonnahoidu üldisemalt kui ka aitab vältida ja vähendada jäätmeteket. Samuti nähakse strateegiaga ette meetmete väljatöötamist töötajate ettevalmistamiseks majanduse kasvuvaldkondades. Kuna üheks kasvuvaldkonnaks on ka ressursside efektiivsem kasutamine, aitab see omakorda suurendada loodusressursside kasutamise efektiivsust. Elukestva õppe strateegia näeb ette, et õpikäsitlus toetab väärtushoiakute kujundamist ja seoste loomise oskust ning arendab õppijas loovust, kriitilist mõtlemist, analüüsioskust, ettevõtlikkust, koostöö ning eneseväljenduse oskust, mis on eelduseks vastutuse võtmisele ühiskonna arengu jätkusuutlikkuse tagamiseks, sh iseseisvaks toimetulekuks muutuvas majandus-, loodus- ja sotsiaalses keskkonnas. |
| Regionaalareng | Positiivne: strateegia näeb ette, et demograafilistest muutustest tulenev vajadus korrastada koolivõrku peab olema läbi viidud nii, et igas maakonnas säiliks ligipääs kodulähedasele kvaliteetsele põhikoolile ja mitmeid valikuvõimalusi pakkuvale gümnaasiumile. Strateegia üheks strateegiliseks eesmärgiks on elukestvas õppes osaluse ning erialase kvalifikatsiooniga inimeste arvu kasv Eesti eri regioonides, mis aitab kaasa regionaalselt tasakaalustatumale arengule.  |
| Võrdsed võimalused  | Positiivne: soovitavana nähakse iga õppija individuaalset ja sotsiaalset arengut toetava õpikäsituse rakendamist kõigil haridustasemetel ja õppeliikides. Eraldi tähtsustatakse tegelemist meessoo õpingute katkestamise probleemiga ning kutse- ja karjäärinõustamisel pööratakse tähelepanu väljakujunenud sooliste stereotüüpide vältimisele.  |
| Infoühiskond | Positiivne: toetatakse uue õpikäsituse rakendamist kaasaegse digitehnoloogia abil ning õppijatele ligipääsu tagamist digitaristule. Strateegia oma mõju kõigi elanike IKT-oskuste omandamisele, vähendab digitaalset lõhet erinevate sotsiaalsete gruppide vahel, digioskuste kasv parandab e-riigi teenuste kättesaadavus ning suurendab inimeste konkurentsivõimet tööturul ja isikliku heaolu kasvatamist. |
| Riigivalitsemine | Positiivne: strateegia näeb ette senisest tõhusamad koostöömehhanismid tööturu alase informatsiooni koondamiseks.  |

# Lisa 4. Strateegia maksumuse prognoos

|  |  |  |  |  |  |  |
| --- | --- | --- | --- | --- | --- | --- |
| **Meede** | **2014** | **2015** | **2016** | **2017** | **2018-2020** | **KOKKU** |
| 1. Muutunud õpikäsitus  | 150,1 | 155,4 | 159,7 | 161,7 | 485,0 | **1 111,8** |
| 2. Pädevad ja motiveeritud õpetajad ning koolijuhid  | 338,1 | 354,5 | 360,1 | 367,6 | 1 102,8 | **2 523,1** |
| 3. Elukestva õppe võimaluste ja töömaailma vajaduste vastavus | 311,1 | 290,1 | 295,8 | 298,9 | 894,8 | **2 090,8** |
| 4. Digipööre elukestvas õppes | 248,2 | 242,0 | 249,7 | 252,0 | 756,0 | **1 747,9** |
| 5. Õppes osaluse kasv ja tulemuslik ressursikasutus | 127,0 | 125,3 | 129,1 | 130,2 | 389,2 | **900,7** |
| **KOKKU** | **1 174,5** | **1 167,2** | **1 194,3** | **1 210,3** | **3 627,9** | **8 374,3** |

Valitsussektori hariduskulude prognoos lähtub tänastest otsustest. Prognoosis on toodud indikatiivsed maksumused miljonites eurodes. Vajadusel taotletakse strateegia elluviimiseks täiendavaid vahendeid järgmiste riigi eelarvestrateegiate koostamise raames.

1. PISA 2006, 2009 ja 2012, PIAAC 2013 [↑](#footnote-ref-1)
2. Elukestva õppe strateegial on oluline roll konkurentsivõime kava „Eesti 2020“ üldeesmärkide saavutamisel - tootlikkuse parandamisele ja tööhõive suurendamisele on otseselt suunatud mitmed 3. ja 5. strateegilise eesmärgi meetmed ja tegevused, kaudsemalt kõik strateegilised eesmärgid. Kolm esimest võtmenäitajat kattuvad konkurentsivõime kava „Eesti 2020“ põhieesmärkidega ning esimene ja kolmas võtmenäitaja kattuvad Vabariigi Valitsuse tegevusprogrammi näitajatega. [↑](#footnote-ref-2)
3. PISA 5. ja 6. taseme saavutanud õppijate osakaal, sihttaset mõõdetakse 2018. aastal PISA testis. [↑](#footnote-ref-3)
4. Siiani pole tehtud regulaarseid rahuloluuuringuid õppe kvaliteedi ja kättesaadavuse kohta eri sihtrühmade hulgas. Seetõttu ei esitata ka soovitavat sihttaset ega algtaset. [↑](#footnote-ref-4)
5. Ülevaade kasutatud indikaatorite dünaamikast on esitatud tabelis lisas 1. [↑](#footnote-ref-5)
6. „Eesti PISA 2009 kontekstis: tugevused ja probleemid. Programmi Eduko uuringutoetuse kasutamise lepingu aruanne 2012“, http://www.hm.ee/index.php?048181. [↑](#footnote-ref-6)
7. „Hilise keelekümbluse mõju. Uuringu tulemuste aruanne“, <http://www.hm.ee/index.php?048181> [↑](#footnote-ref-7)
8. „OECD rahvusvahelise õpetamise ja õppimise uuringu TALIS tulemused“, <http://www.hm.ee/index.php?048181>

„Eesti põhikooli efektiivsuse uuring“, <http://www.hm.ee/index.php?popup=download&id=11756> [↑](#footnote-ref-8)
9. Näiteks naissoost õppurite osakaal loodus- ja täppisteaduste ning tehnoloogia erialade õppurite seas on 31%. [↑](#footnote-ref-9)
10. [http://vana.innove.ee/orb.aw/class=file/action=preview/id=36529/Karjaariteenuste\_susteemi\_uuring\_loppraport.pdf](http://vana.innove.ee/orb.aw/class%3Dfile/action%3Dpreview/id%3D36529/Karjaariteenuste_susteemi_uuring_loppraport.pdf) [↑](#footnote-ref-10)
11. „Täiskasvanute oskused Eestis ja maailmas. PIAAC uuringu esmased tulemused“, 2013. Peatükk 3.4. „Hariduslik jaotus“. [↑](#footnote-ref-11)
12. Internet skills and use: <https://ec.europa.eu/digital-agenda/sites/digital-agenda/files/DAE%20SCOREBOARD%202013%20-%203-INTERNET%20USE%20AND%20SKILLS.pdf>

lk 83 [↑](#footnote-ref-12)
13. Statistikaameti tööjõu-uuringu põhjal hindab 76% inimestest oma arvutioskusi piisavaks töökoha otsimiseks või vahetamiseks järgmise aasta jooksul. [↑](#footnote-ref-13)
14. [Euroopa Parlamendi soovitus liikmesriikidele 18.12.2006](file://C:\Users\epp\AppData\Local\Microsoft\Windows\Temporary%20Internet%20Files\Content.IE5\Q2U691YT\emakeeleoskus;%20võõrkeelteoskus;%20matemaatikapädevus%20ning%20teadmised%20teaduse%20ja%20tehnoloogia%20alustest;%20infotehnoloogiline%20pädevus;%20õpioskused;%20sotsiaalne%20ja%20kodanikupädevus;%20algatusvõime%20ja%20ettevõtlikkus;%20kultuuriteadlikkus%20ja%20kultuuriline%20väljendusoskus.%20Strateegias%20on%20eriliselt%20rõhutatud%20vajadust%20arendada%20loovust%20ja%20ettevõtlikkust,%20probleemilahendus-%20ja%20meeskonnatöö%20oskusi,%20kriitilist%20mõtlemist%20ja%20analüüsioskust%20ning%20digipädevusi.) määratleb järgmised võtmepädevused: emakeeleoskus; võõrkeelteoskus; matemaatikapädevus ning teadmised teaduse ja tehnoloogia alustest; infotehnoloogiline pädevus; õpioskused; sotsiaalne ja kodanikupädevus; algatusvõime ja ettevõtlikkus; kultuuriteadlikkus ja kultuuriline väljendusoskus. Strateegias on eriliselt rõhutatud vajadust arendada loovust ja ettevõtlikkust, probleemilahendus- ja meeskonnatöö oskusi, kriitilist mõtlemist ja analüüsioskust ning digipädevusi. [↑](#footnote-ref-14)
15. Eesti majanduses enim kasvupotentsiaali omavateks valdkondadeks on info- ja kommunikatsioonitehnoloogia rakendus horisontaalselt läbi teiste sektorite, tervisetehnoloogiad ja teenused ning ressursside efektiivsem kasutamine. [↑](#footnote-ref-15)
16. Sh tööandjate ning töövõtjate esindajad. [↑](#footnote-ref-16)
17. Allikas: Statistikaameti tööjõuuuring, HTMi arvutus [↑](#footnote-ref-17)
18. Allikas: EUROSTAT 17.01.2014, Statistikaameti tööjõuuuring [↑](#footnote-ref-18)
19. Allikas: EUROSTAT 17.01.2014 Statistikaameti tööjõuuuring [↑](#footnote-ref-19)
20. Allikas: EUROSTAT 17.01.2014; noored, kes on lõpetanud õpingud viimase kolme aasta jooksul ISCED 3-6 tasemel [↑](#footnote-ref-20)
21. Allikas: EL Digital Scoreboard. Küsimustikus palutakse inimestel hinnata oma arvuti- ja interneti kasutamise oskusi kuues osas, nt. failidega töötamine, uute seadmete installeerimine, uue arvuti programmi kirjutamine, kodulehe loomine jne. [↑](#footnote-ref-21)
22. Allikas: EUROSTAT 17.01.2014, Information society statistics (t\_isoc) C. ICT usage by individuals (t\_isoc\_bde15c) [↑](#footnote-ref-22)
23. PISA 5. ja 6. taseme saavutanud 15-aastaste õppijate osakaal [↑](#footnote-ref-23)
24. Allikas: Education at a Glance aastad 2011, 2012, 2013, indikaator D3) [↑](#footnote-ref-24)
25. PISA uuringus alla 2. taseme saavutanud 15-aastaste õppijate osakaal [↑](#footnote-ref-25)
26. Allikas: EHIS [↑](#footnote-ref-26)
27. Allikas EHIS, vaadeldakse õpingute katkestajaid õpingute esimesel aastal. [↑](#footnote-ref-27)
28. Kutsekeskhariduse õppekavadel õppijatest [↑](#footnote-ref-28)
29. Statsionaarses õppes [↑](#footnote-ref-29)
30. Kõrghariduslikud õppekavad kõrgkoolides ja kutseõppeasutustes. [↑](#footnote-ref-30)
31. Allikas: EHIS [↑](#footnote-ref-31)
32. Indikaatori arvutamise metoodika täpsustatakse koos andmekogumise organiseerimisega [↑](#footnote-ref-32)
33. Allikas: EHIS [↑](#footnote-ref-33)
34. Allikas: EHIS [↑](#footnote-ref-34)
35. Allikas: EHIS [↑](#footnote-ref-35)
36. Allikas: EHIS, arvestatud üld- ja kutsekeskhariduse õppekavade järgi õppijaid [↑](#footnote-ref-36)
37. Allikas: rahvusvahelistumise strateegia vahearuanne, 2012. a SA Archimedes [↑](#footnote-ref-37)
38. Allikas: EL „Survey of Schools: ICT and Education“. Digitaalselt toetavaks koolideks loetakse õppeasutusi, kus pakutakse õpetajatele toetusmeetmeid IKT kasutamiseks õpetamisel ja õppimisel (haridustehnoloogiline tugi, õpetajate koolitus jne) [↑](#footnote-ref-38)
39. 2011/12 õppeaasta andmed [↑](#footnote-ref-39)
40. Allikas: EL „Survey of Schools: ICT and Education“, virtuaalne õpikeskkond võib sisaldada erinevaid võimalusi nagu: õppetöö ja testide läbiviimine, hindamine, kodutööde tegemine jne, ning võib sisaldada viiteid erinevatele materjalidele ja allikatele [↑](#footnote-ref-40)
41. 2011/12 õppeaasta andmed [↑](#footnote-ref-41)
42. Mõõtmise metoodika töötatakse välja strateegia rakendamise käigus [↑](#footnote-ref-42)
43. Allikas: EUROSTAT 17.01. 2014, Statistikaameti Tööjõuuuring [↑](#footnote-ref-43)
44. Allikas: EUROSTAT 17.01.2014 [↑](#footnote-ref-44)
45. Arvutuse metoodika muutus alates 2010.a. andmetest EUROSTATis [↑](#footnote-ref-45)
46. Allikas: INNOVE ja EHIS (60% ja rohkem pallidest) [↑](#footnote-ref-46)
47. Allikas: Statistikaamet, Saldoandmik [↑](#footnote-ref-47)
48. sihttasemed sõltuvad EL struktuuritoetuste 2014+ perioodi rahastusotsustest, täpsustatakse viimase teadmise baasilt enne valitsuse istungile esitamist. [↑](#footnote-ref-48)